《石桥道中三首 其三》
宋代·卢襄

足根重茧寸心灰，故里田园好在哉。晚浦横舟芳草远，废墙经雨小桃开。

须知鞭马骎骎去，不是寻春得得来。多谢残年足公事，因将香火访天台。

作者简介：衢州人，字赞元。初名天骥，字骏元，徽宗朝避“天”字改。第进士。政和六年，以朝散郎提点两浙东路刑狱。宣和间为徽猷阁待制、知江宁府，迁显谟阁直学士、江东路提点刑狱。钦宗靖康中拜吏部侍郎，推册张邦昌为楚帝。高宗建炎初责授成州团练副使、安置衡州。有《西征记》。